Bandat kriminale kthejnë pjesë të Meksikës në zonë lufte
Një përqindje e madhe e njerëzve besojnë se qeveria po e humbet luftën
Në pjesën qëndrore të vendit nuk ka patur dhunë në përgjithësi, por në veri numri i vdekjeve është tronditës, thotë Valentina banore e kryeqytetit. Me vrasjet brutale dhe të shtënat që janë bërë pjesë normale e jetës në disa pjesë të vendit, analistja e sigurisë Ana Maria Salazar thotë se e gjithë Meksika është në rrezik. Ndërsa disa meksikanë kritikojnë luftën e presidentit Calderon mbi trafikantët e drogës për rritjen e dhunës, zonja Salazar thotë se atij i duhej të vepronte. Një zonë e kufirit ku strategjia e presidentit po tregon rezultate është qyteti Tijuana, në kufi me San Diegon në Kaliforni. Dhuna është ulur aty ndërsa policia ka rimarrë kontrollin. Banori i Tijuanës Gerardo Mora, që po viziton kryeqytetin me gruan e tij, i jep meritën bashkëpunimit mes niveleve të ndryshme të qeverisë dhe policisë. Por ai shton, se banorët duhet të bëjnë pjesën e tyre duke raportuar aktivitetet kriminale tek policia. Por korrupsioni i gjerë zyrtar ka dekurajuar shumë meksikanë që t’i besojnë policisë dhe përpjekjet për të ç’rrënjosur korrupsionin dhe për të pakësuar krimin kanë bërë pak përparim. Megjithatë Ana Maria Salazar thotë se njerëzit duhet të jenë të duruar. Me më pak se dy vjet nga përfundimi i mandatit, presidentit Calderon nuk i ka mbetur shumë kohë dhe Ana Maria Salazar thotë se suksesi i tij do të varet nga niveli i mbështetjes që ai do të marrë nga vendi në kufirin verior. Por Meksika është një vend sovran dhe Shtetet e Bashkuara kanë pak mundësi për të ndihmuar përtej mbështetjes me materiale dhe me trejnime.